Wikidata/Zawjedźenje
Wikidata je nowy projekt za załožbu Wikimedia Foundation: swobodna, w zhromadnym dźěle wutworjena, wjacerěčna, sekundarna datowa banka, kotraž strukturowane daty hromadźi, zo by Wikipediju, Wikimedia Commons, druhe Wikimedijowe projekty a druhe wjace podpěrała.
Što to rěka?
Wobhladajmy sej zahajenske wuprajenje nadrobnišo:
- Nowy projekt. Wikidata je prěni nowy Wikimedijowy projekt wot starta Wikiwersity w lěće 2006. Namjet za Wikidata je so prjedy zhromadźenstwam Wikimedije předstajił, a je jara pozitiwny wothłós namakał.
- Swobodny. Daty we Wikidata wozjeawjeja so pod swobodnej licencu, kotraž zasowužiwanje datow w rozdźělnych situacijach dowola.
- W zhromadnym dźěle wutworjeny. Daty we Wikidata so wot wobdźěłarjow projekta Wikidata zapodawaja a wothladuja, kotřiž wo prawidłach wutworjenja wobsahow we Wikidata rozsudźeja.
- Wjacerěčny. Wobdźěłowanje, wužiwanje, přepytowanje a dalewužiwanje wobsaha budu dospołnje wjacerěčne być. Daty, kotrež so w někajkejžkuli rěči zapodadźa, budu hnydom we wšěch druhich rěčach k dispoziciji stać; wobdźěłowanje w někajkej rěči budźe móžno a witane.
- Sekundarna datowa banka. Wikidata njebudźe jenož wuprajenja składować, ale tež jich žórła a wotbłyšćuje takle wšelakorosć k dispoziciji stejaceje wědy a podpěruje ideju přepruwujomnosće.
- Hromadźi strukturowane daty. Na rozdźěl wot Commons, kotryž medijowe dataje hromadźi a Wikipedijow, kotrež encyklopediske nastawki wutworjeja, Wikidata daty w strukturowanej formje zhromadźi. To dowoli lochke dalewužiwanje tych datow přez Wikimedijowe projekty a druhe a zmóžni ličakam, je lochko předźěłać a "rozumić".
- Podpěra za Wikimedijowe projekty. Jedyn z najwyšich cilow projekta Wikidata je, Wikipediju přez lěpje wothladujomne mjezyrěčne wotkazy a infokašćiki podpěrać, přez to, zo so dźěłowe poćeženje we Wikipediji redukuje a so jeje kwalita powyša.
- Podpěra za druhe wjace. Kóždy móže Wikidata za jara wulku ličbu rozdźělnych słužbow wužiwać.
Nó, što to rěka?
Wjele nastawkow Wikipedije wobsahuje fakty a zwiski k druhim nastawkam, kotrež ličak lochko njerozumi, na př. wobydlerstwo kraja abo ródnišćo dźiwadźelnika. We Wikidata móžeš te informacije zapodać, na wašnje, kotrež ličakej zmóžnja, je předźěłać: mašina móže je w rozdźělnych rěčach k dispozicji stajić, wužiwajo je, zo by přehlady datow kaž lisćiny a diagramy wutworiło, a wotmołwjejo na prašenja, na kotrež hodźi so tuchwilu ćežko awtomatisce wotmołwić.
Za to změje Wikidata wužiwarski powjerch, kotryž so wot wikija rozeznawa, kotryž ći zmóžnja, kaž Wikipedija tekst wobdźěłać; Wikidata změje wužiwarski powjerch na zakładźe formularow, kotryž budźe ći pomhać, daty zapodać, na wašnje, kotrež hodźi so dale předźěłać, pak na wikiju pak njewotwisnje.
Kotry plan je za jeho zwoprawdźenje?
Němska wotnožka Wikimedije započa w aprylu 2012 na tutym projekće dźěłać; naš plan je, spočatne wuwiće w běhu lěta skónčić. Naš prěni krok budźe, ći zmóžnić, mjezyrěčne wotkazy do centralneho repozitorija Wikidata donjesć a je potom z Wikipedijow wužiwać. Nadźijamy so, zo tutón cil so w lěću 2012 docpěje.
Po tym budźemy na wužiwarskich powjerchach za zapodawanje datow dźěłać. Budźemy poněčim system polěpšeć a móžnosće za zwuraznjenje datow powyšeć (na př. wot časa wotwisne daty, njewěste daty atd. zmóžnjeć). Smy sej cyle wědomi, zo předstajenje wědy je jara ćežko a měrimy so krok po kroku na pragmatiski zakład, kotryž je pod rozdźělnymi wobstejnosćemi wužiwajomny. Kak budźe to wupadać? To hišće njewěmy, ale smy sej wěsći, zo budźe zajimawy puć tam.
To klinči wulkotnje. Kak móžu pomhać?
Dźakujemy so za twój zajim! Wikidata móže jenož wuspěch być, jeli je kritiska masa sobuskutkowarjow, kotřiž k projektej přinošuja. Smy sej wědomi, zo jara rozdźělne zhromadźenstwa su na dźěle na Wikidata zajimowane. Tuchwilu najlěpše wašnje, zo by so běžnje informował a so na diskusijach wobdźělił, je abonowanje rozpósłanskeje lisćiny Wikidata.
Jeli chceš hižo daty přidać, budź prošu sćerpliwy! Tuta funkcionalnosć budźe so nazymu a zažnu zymu 2012 wuwiwać. Jeli maš wulke mnóstwa datow, kotrež chceš projektej darić, dyrbiš samo hišće sćerpliwiši być, dokelž Wikidata najprjedy trjeba dźěłace zhromadźenstwo, prjedy hač móže tajke dary wobdźěłać a integrować.
Jeli chceš daty z Wikidata wužiwać, dyrbiš so znowa sćerpnyć. Hakle hdyž mamy dźěłace zhromadźenstwo, změjemy zajimawu sadźbu datow. Chcemy zawěsćić, zo daty we wjacorych standardnych formatach k dispoziciji steja, zo by móhł je tak lochko kaž móžno zaso wužiwać.
Jeli sy wuwiwar, móžeš hižo naš techniski namjet (němsce) čitać. Smy swoje wuwiwanske dźěło w aprylu 2012 započeli, a wšo budźe so zjawnje přewjesć, tak zo kóždy móže z našim žórłowym kodom a druhim dźěłom krok dźeržeć. Pytaš nowe ideje? Opcionalne pakćiki w techniskim wopisanju móhli wužitne być, ale wone měli so jako lute ideje wobhladować. Móžeš bjeze wšeho na tym dźěłać.
Prošu wobkedźbuj tež, zo Wikidata so po wuskim časowym planje wuwiwa, a tuchwilu ma wobmjezowanu misiju. Je hromada wěcow, kotrež Wikidata tuchwilu njebudźe činić. Wikidata je naš prěni krok do přichoda, hdyž Wikimedija strukturowane daty podpěra, a samo wjace hač dźensa. Nadźijamy so, zo nas na tutym puću přewodźiš.
Mam hišće prašenja
Prošu přečitaj Časte prašenja. Jeli tam žana wotmołwa na twoje prašenje njeje, wužij prošu rozpósłansku lišcinu Wikidata za swoje prašenja a komentary abo skedźbń znajmjeńša nas na nje.
knc_Latn szl_Latn hrv_Latn slv_Latn hrv_Latn pol_Latn pol_Latn szl_Latn ces_Latn szl_Latn szl_Latn slk_Latn hrv_Latn szl_Latn szl_Latn bos_Latn szl_Latn szl_Latn hrv_Latn slk_Latn szl_Latn pol_Latn szl_Latn hrv_Latn hrv_Latn bos_Latn